b"\n_START_ARTICLE_\nSupercopa de Catalunya de futbol\n_START_SECTION_\nPrimera edici\xc3\xb3 frustrada (2012)\n_START_PARAGRAPH_\nL'11 de juliol de 2012 fou presentat oficialment el nou format que prendrien les competicions del futbol catal\xc3\xa0, amb la Supercopa de Catalunya i la Copa Catalunya, amb la participaci\xc3\xb3 dels directius de la Federaci\xc3\xb3 Catalana de Futbol, els presidents dels dos clubs i el president de la Generalitat, Artur Mas. En la primera edici\xc3\xb3 plantejada, es jugaria la final a l'Estadi Ol\xc3\xadmpic Llu\xc3\xads Companys el 31 de juliol entre el FC Barcelona i el R.C.D. Espanyol els dos equips catalans que militaven a primera aquell any. El partit seria just despr\xc3\xa9s de disputar-se la final de la Copa Catalunya 2012 entre el N\xc3\xa0stic de Tarragona i l'AEC Manlleu._NEWLINE_Aquesta primera edici\xc3\xb3 de la Supercopa, per\xc3\xb2, no es va arribar a jugar mai. Quan faltaven quatre dies per a la disputa de la final, la Federaci\xc3\xb3 Catalana de Futbol va emetre un comunicat informant sobre la suspensi\xc3\xb3 de les dues competicions, a causa que el FC Barcelona, va anunciar que jugaria amb el segon equip per tal de no afectar als seus jugadors en l'inici de temporada, i tamb\xc3\xa9 ho faria aix\xc3\xad, ja que el segon equip era el que havia disputat les anteriors edicions de la Copa de Catalunya. Aquest fou el fet que va dur a la Federaci\xc3\xb3 Catalana de Futbol a suspendre el partit, tot i que m\xc3\xa9s tard es va proposar una altra data per disputar el partit, el 26 de setembre, per\xc3\xb2 aquest cop va ser l'Espanyol qui va dir que no disputaria aquell partit perqu\xc3\xa8 la data no els convenia, sent aquest el motiu definitiu que va fer anul\xc2\xb7lar la primera edici\xc3\xb3 de la Supercopa.\n_START_SECTION_\nInici de la competici\xc3\xb3\n_START_PARAGRAPH_\nEl 4 de juny de 2014 s'arrib\xc3\xa0 a un acord per disputar la competici\xc3\xb3 durant la temporada 2014-15, amb la final el dia 29 d'octubre a l'Estadi Municipal de Montilivi, essent presentada el 13 d'octubre al Palau de la Generalitat, amb la pres\xc3\xa8ncia dels presidents dels clubs i d'Artur Mas."